Det er ikke mange som har egen hage i Oslo. Men noen er mer kreative enn andre i jakten på en jordflekk i eget nabolag.

Om lag 15 ulike arter spirer og gror i tilhengeren. Foto: Henriette Mordt / NRK

Med litt maling, lokal møkk og en gammel biltilhenger har Sagene nå fått sin egen lokale tilhengerhage, midt i blant rekker med parkerte biler og støyende bytrafikk.

I tilhengeren finner man blant annet ringblomster, stemorsblomster med masse farger og nyttevekster.

Midt i bytrafikken

Dekorert med påmalte sommerfugler, og kreative slagord, fylt med gule, blå og grønne planter skal den mobile hageflekken skape glede for forbipasserende og naboer.

Det er miljøgruppen Omstilling Sagene som står bak prosjektet, der Cato Johansen er en ivrig hagesteller.

– Vi fikk tak i en gammel tilhenger som vi har laget et dreneringssystem i, og så har vi fylt opp med jord fra Geitmyra skolehager her borte, så det er lokal møkk i denne tilhengeren her.

Hagetilhengeren flyttes rundt på Sagene og frister det å luke litt er du hjertelig velkommen. Foto: Henriette Mordt / NRK

Protest mot mangel på grøntarealer

Prosjektet ble startet som en protest mot dårlig tilgang på grøntarealer i byen, og gruppen er en del bevegelsen Transition Town. De arbeider med å styrke lokalsamfunn rundt om i verden.

– I bydel Sagene er det mange folk som bor på et lite areal. Her parkerer folk gratis i det offentlige rom, så vi ønsker å synliggjøre hvordan det offentlige rom kan brukes til andre ting enn parkering.

Og for at så mange som mulig skal kunne beundre den lille kjøkkenhagen blir vognen flyttet rundt om i bydelen Sagene.

Cato Johansen er en av mange ivrige tilhengerhagestellere. Foto: Henriette Mordt / NRK

– Da er vi en fire - fem som dytter på den. Det er tungt i oppoverbakke, men det går, sier Johansen med et smil.

– Forsyn deg gjerne, men med måte

Omstilling Sagene både ønsker og oppfordrer folk til å ta tilhengerhagen i bruk.

– Du må gjerne stelle og forsyne seg av krydderurtene, men vi vil helst ikke at folk tar med seg hele planten hjem, det er det noen som har gjort.

Men skulle noen grådige sjeler ta med seg for mye har Johansen en backup-plan.

– Vi har en del blomsterkasser på verandaer og andre steder, så vi fyller på etterhvert.